Document ID: 32005R1980

KOMISIJAS REGULA (EK) Nr. 1980/2005
(2005. gada 5. decembris),
ar kuru groza atļauju izmantot barības piedevu, kas ietilpst mikroelementu grupā, un barības piedevu, kas ietilpst saistvielu un pretsalipes vielu grupā
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1), un jo īpaši tās 13. panta 2. punkta trešo teikumu,
tā kā:
(1)
Komisijas 2003. gada 25. jūlija Regulā (EK) Nr. 1334/2003, ar kuru groza nosacījumus, ar kādiem atļauj izmantot vairākas barības piedevas, kas pieder mikroelementu grupai (2), noteikta maksimālā pieļaujamā koncentrācija svinam cinka oksīdā, un Komisijas 2004. gada 16. decembra Regulā (EK) Nr. 2148/2004 par pastāvīgu un pagaidu atļauju izmantot dzīvnieku barībā konkrētas piedevas un atļauju izmantot jau atļautu jaunu piedevu (3) noteikta maksimālā pieļaujamā koncentrācija svinam vulkāniskas izcelsmes klinoptilolītā.
(2)
Piedevām, kas ietilpst mikroelementu savienojumu funkcionālajā grupā, tostarp cinka oksīdam, un piedevām, kas ietilpst saistvielu un pretsalipes vielu funkcionālajā grupā, tostarp vulkāniskas izcelsmes klinoptilolītam, maksimālā pieļaujamā koncentrācija attiecībā uz svinu ir noteikta Eiropas Parlamenta un Padomes 2002. gada 7. maija Direktīvā 2002/32/EK par nevēlamām vielām dzīvnieku barībā (4), kas grozīta ar Komisijas Direktīvu 2005/87/EK (5). Tā kā skaidrības labad noteikumi par nevēlamām vielām jāapkopo vienā dokumentā, ir jāsvītro atbilstošās norādes Regulā (EK) Nr. 1334/2003 un (EK) Nr. 2148/2004.
(3)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
1. Regulas (EK) Nr. 1334/2003 pielikumā ierakstā par cinku svītro vārdus “maksimālais svina saturs: 600 mg/kg”.
2. Regulas (EK) Nr. 2148/2004 pielikumā ierakstā par vulkāniskas izcelsmes klinoptilolītu svītro vārdus “maksimālais svina saturs: 80 mg/kg”.
2. pants
Šī regula stājas spēkā divpadsmit mēnešus pēc Komisijas Direktīvas 2005/87/EK stāšanās spēkā.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 5. decembrī

Labels: 1
17
20
0
6